### NN 52/2023 (17.5.2023.), Odluka o poništenju dijela Obavijesti o namjeri davanja koncesije za obavljanje djelatnosti pružanja medijskih usluga digitalnog radija (DAB+) broj 01/23

AGENCIJA ZA ELEKTRONIČKE MEDIJE

885

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Katija Kušec, Anita Malenica, Davor Marić i Željko Topić kao članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22), a na temelju Obavijesti o namjeri davanja koncesije za obavljanje djelatnosti pružanja medijskih usluga digitalnog radija (DAB+) br. 01/23, klasa: UP/I-614-03/23-02/0001, urbroj: 114-06/04-23-01, (»Narodne novine« broj 26/23) na 15-23 sjednici održanoj 4. svibnja 2023., donijelo je

ODLUKU

I. Poništava se dio Obavijesti o namjeri davanja koncesije za obavljanje djelatnosti pružanja medijskih usluga digitalnog radija (DAB+) br. 01/23, klasa: UP/I-614-03/23-02/0001, urbroj: 114-06/04-23-01 objavljena u »Narodnim novinama« broj 26 od 3. ožujka 2023. godine, u dijelu za davanje koncesije za obavljanje djelatnosti pružanja medijske usluge digitalnog radija DAB+, TABLICA 2:

|  |  |
| --- | --- |
| Red. broj | Naziv, područje i oznaka frekvencije |
| 2. | DA0 (Osječko-baranjska, Vukovarsko-srijemska, Brodsko-posavska, Virovitičko-podravska, Požeško-slavonska, dio Bjelovarsko-bilogorske, dio Sisačko-moslavačke županije) |
| 4. | DE0 (dio Ličko-senjske, Zadarska, Šibensko-kninska županija) |
| 5. | DF0 (Splitsko-dalmatinska, dio Dubrovačko-neretvanske županije) |

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 85. ZEM-a, Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesije za obavljanje djelatnosti pružanja medijskih usluga digitalnog radija (DAB+) br. 01/23, klasa: UP/I-614-03/23-02/0001, urbroj: 114-06/04-23-01 objavljena u »Narodnim novinama« broj 26 od 3. ožujka 2023. godine raspisalo Obavijest o namjeri davanja koncesija za obavljanje djelatnosti pružanja medijskih usluga digitalnog radija na ukupno pet (5) koncesijskih područja.

Na 13-23 sjednici Vijeća, dana 19. travnja 2023. održano je javno otvaranje ponuda pristiglih na temelju Obavijesti o namjeri davanja koncesije br. 01/23 te je utvrđeno kako su na temelju navedene Obavijesti pristigle sljedeće ponude:

|  |  |  |  |
| --- | --- | --- | --- |
| Red. broj | Naziv, područje i oznaka digitalne regije | Broj kanala | Ponuditelj |
| 1. | MUX 1 (Republika Hrvatska) | 5 | EXTRA FM ZAGREB d.o.o. i HAPPY FM d.o.o. |
| 2. | DA0 (Osječko-baranjska, Vukovarsko-srijemska, Brodsko-posavska, Virovitičko-podravska, Požeško-slavonska, dio Bjelovarsko-bilogorske, dio Sisačko-moslavačke) | 8 | RADIO SLAVONIJA d.o.o. (prije SLAVONSKA POSAVINA d.o.o.) |
| 3. | DB0-DC0 (Međimurska, Varaždinska, Koprivničko-križevačka, dio Bjelovarsko-bilogorske, Krapinsko-zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske) | 6 | RADIO KOPRIVNICA d.o.o. |
| 4. | DE0 (dio Ličko-senjske, Zadarska, Šibensko-kninska) | 8 | Nije zaprimljena ni jedna ponuda |
| 5. | DF0 (Splitsko-dalmatinska, dio Dubrovačko-neretvanske) | 8 | Nije zaprimljena ni jedna ponuda |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponuda ponuditelja RADIO SLAVONIJA d.o.o., (prije SLAVONSKA POSAVINA d.o.o.), Ulica 108. brigade ZNG 34, Slavonski Brod, OIB: 08220453686 ne udovoljava formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 01/23 od 2. ožujka 2023. te pripadajućoj Dokumentaciji za nadmetanje.

Pregledom ponude ponuditelja RADIO SLAVONIJA d.o.o. (prije SLAVONSKA POSAVINA d.o.o.) utvrđeno je kako ponuda ne udovoljava formalnim uvjetima zbog toga što sukladno priloženom poslovnom planu ponuditelja i postojećeg pružatelja medijske usluge radija Radio Slavonija d.o.o., ukupni rashodi za 2023. godinu iznose 282.341,58 EUR, a ukupni troškovi tromjesečnog poslovanja bi u tom slučaju iznosili 70.585,38 EUR. Podnositelj i postojeći pružatelj medijske usluge radija je u ponudi pod dokaze o osiguranju početnih financijskih sredstva za rad u visini potrebnih novčanih sredstava dovoljnih za podmirenje ukupnih troškova tromjesečnog poslovanja priložio dokument »Podaci o solventnosti na dan 2. 4. 2023.« Privredne banke Zagreb d.d. u kojem je vidljivo stanje sredstava na transakcijskom računu, u valuti EUR u iznosu od 241,99 EUR te dokument »Podaci o solventnosti BON-2 stanje na dan 2. 4. 2023.« Croatia banke d.d. u kojem je vidljivo stanje sredstva na računu u iznosu od -12.440,57 EUR. Stanje je u minusu budući da ponuditelj koristi odobreni okvirni kredit banke koji iznosi 14.599,51 EUR. Dakle, ponuda nije sastavljena sukladno uvjetima iz Obavijesti i Dokumentaciji za nadmetanje (Poglavlje 4. Financijski uvjeti) odnosno suprotna je odredbi članka 6. stavka 1. i 4. Pravilnika o posebnim uvjetima za obavljanje djelatnosti pružanja medijskih usluga televizije i/ili radija i vođenju očevidnika (»Narodne novine« broj 118/22).

Utvrđeno je kako ponuda ponuditelja RADIO SLAVONIJA d.o.o. (prije SLAVONSKA POSAVINA d.o.o.) nije udovoljila formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 01/23 od 2. ožujka 2023. te pripadajućoj Dokumentaciji za nadmetanje.

Također je utvrđeno kako za područja pod rednim brojem 4. – DE0 (dio Ličko-senjske, Zadarska, Šibensko-kninska županija) te rednim brojem 5. – DF0 (Splitsko-dalmatinska, dio Dubrovačko-neretvanske županije) nije zaprimljena ni jedna ponuda.

Slijedom navedenog, Vijeće za elektroničke medije odlučilo je kao u izreci ove odluke te na temelju odredbe članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 01/23 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/23-02/0001
 Urbroj: 114-06/04-23-08
 Zagreb, 4. svibnja 2023.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.